TNPC ร่วง 19% ผิดหวังงบ Q2 พลิกขาดทุน 16 ล้านบาท
TNPC ถูกเทขายทำกำไร หลังประกาศงบไตรมาส 2/65 พลิกขาดทุน 15.98 ล้านบาท จากงวดเดียวปีก่อนมีกำไร 36.78 ล้านบาท ฉุดงวด 6 เดือนแรกกำไรลดลงเหลือ 38.31 ล้านบาท
TNPC ถูกเทขายทำกำไร หลังประกาศงบไตรมาส 2/65 พลิกขาดทุน 15.98 ล้านบาท จากงวดเดียวปีก่อนมีกำไร 36.78 ล้านบาท ฉุดงวด 6 เดือนแรกกำไรลดลงเหลือ 38.31 ล้านบาท
16 ส.ค. 2565

ผู้สื่อข่าวรายงานว่า วันนี้ (16 ส.ค. 65) ราคาหุ้น บริษัท ไทยนามพลาสติกส์ จำกัด (มหาชน) หรือ TNPC ณ เวลา 11:44 น. อยู่ที่ระดับ 2.42 บาท ลบไป 0.58 บาท หรือลงไป 19.33% สูงสุดที่ระดับ 2.60 บาท ต่ำสุดที่ระดับ 2.24 บาท ด้วยมูลค่าการซื้อขาย 84.21 ล้านบาท

บริษัทรายงานผลการดำเนินงานไตรมาส 2 สิ้นสุดวันที่ 30 มิถุนายน 2565 พลิกขาดทุนสุทธิ 15.98 ล้านบาท จากงวดเดียวกันของปีก่อนมีกำไรสุทธิ 36.78 ล้านบาท เกิดจากต้นทุนขายจำนวน 247.27 ล้านบาท คิดเป็นร้อยละ 83.23 ของรายได้จากการขาย เพิ่มขึ้นร้อยละ 11.69 เมื่อเทียบกับงวดเดียวกันของปีก่อน เกิดจากราคาน้ำมันและราคาวัตถุดิบที่เพิ่มขึ้น
รวมถึงต้นทุนในการจัดจำหน่ายจำนวน 13.25 ล้านบาท เพิ่มขึ้น 3.57 ล้านบาท หรือเพิ่มขึ้นร้อยละ 36.88 เมื่อเทียบกับงวดเดียวกันของปีก่อน ซึ่งเพิ่มขึ้นตามสัดส่วนการขาย
ขณะที่ค่าใช้จ่ายในการบริหารจำนวน 40.78 ล้านบาท เพิ่มขึ้นจำนวน 5.51 ล้านบาท หรือเพิ่มขึ้นร้อยละ 15.62 เมื่อเทียบกับงวดเดียวกันของปีก่อน ซึ่งเพิ่มขึ้นตามสัดส่วนของยอดขาย
อีกทั้งมีผลขาดทุนจากอัตราแลกเปลี่ยนจำนวน 2.61 ล้านบาท ซึ่งเกิดจากความผันผวนของอัตราแลกเปลี่ยน
สำหรับงวด 6 เดือนแรก สิ้นสุดวันที่ 30 มิถุนายน 2565 บริษัทมีกำไรสุทธิ 38.31 ล้านบาท ลดลง 42.39% เมื่อเทียบกับงวดเดียวกันของปีก่อนมีกำไรสุทธิ 66.50 ล้านบาท